b'\n_START_ARTICLE_\nBoutros Boutros-Ghali\n_START_SECTION_\nBiografija\n_START_PARAGRAPH_\nGim\xc4\x97 kopt\xc5\xb3 sta\xc4\x8diatiki\xc5\xb3 \xc5\xa1eimoje. T\xc4\x97vas Butrosas Galis nuo 1908\xc2\xa0m. buvo Egipto ministras pirmininkas; 1910\xc2\xa0m. vasario 20 d. pasik\xc4\x97sinimo metu buvo nu\xc5\xa1autas. 1946\xc2\xa0m. baig\xc4\x97 politologijos ir ekonomikos studijas Kairo universitete. 1949\xc2\xa0m. Pary\xc5\xbeiaus universitete gavo filosofijos daktaro laipsn\xc4\xaf. Nuo 1949\xc2\xa0m. iki 1977\xc2\xa0m. Kairo universitete d\xc4\x97st\xc4\x97 tarptautinius santykius ir tarptautin\xc4\x99 teis\xc4\x99. Nuo 1954\xc2\xa0m. iki 1955\xc2\xa0m. studijavo Kolumbijos universitete pagal Fulbraito program\xc4\x85. Nuo 1963\xc2\xa0m. iki 1964\xc2\xa0m.\xc2\xa0\xe2\x80\x93 Hagos tarptautin\xc4\x97s teis\xc4\x97s akademijos Tyrim\xc5\xb3 centro direktorius. Nuo 1965\xc2\xa0m.\xc2\xa0\xe2\x80\x93 Egipto tarptautin\xc4\x97s teis\xc4\x97s draugijos prezidentas. Nuo 1975\xc2\xa0m.\xc2\xa0\xe2\x80\x93 Egipto Politini\xc5\xb3 ir strategini\xc5\xb3 tyrim\xc5\xb3 centro direktorius. Nuo 1977\xc2\xa0m. iki 1991\xc2\xa0m.\xc2\xa0\xe2\x80\x93 Egipto u\xc5\xbesienio reikal\xc5\xb3 ministras. Dalyvavo rengiant 1979\xc2\xa0m. pasira\xc5\xa1yt\xc4\x85 Izraelio ir Egipto taikos sutart\xc4\xaf. 1987\xc2\xa0m. i\xc5\xa1rinktas Egipto Parlamento nariu. 1991\xc2\xa0m. trumpai u\xc5\xbe\xc4\x97m\xc4\x97 Egipto ministro pirmininko pavaduotojo pareigas. 1991\xc2\xa0m. lapkrit\xc4\xaf buvo i\xc5\xa1rinktas \xc5\xa1e\xc5\xa1tuoju Jungtini\xc5\xb3 Taut\xc5\xb3 organizacijos Generaliniu sekretoriumi. Tapo pirmuoju Afrikos atstovu \xc5\xa1iose pareigose. Buvo kritikuojamas u\xc5\xbe Jungtini\xc5\xb3 Taut\xc5\xb3 neveiklum\xc4\x85 Ruandos genocido metu. Vadovaujant B. Butrosui Galiui, Jungtin\xc4\x97s Tautos sprend\xc4\x97 taikos \xc4\xafvedimo klausimus Jugoslavijos kar\xc5\xb3, Somalio pilietinio karo metu. 1996\xc2\xa0m. antr\xc4\x85 kart\xc4\x85 kandidatavo \xc4\xaf Jungtini\xc5\xb3 Taut\xc5\xb3 Generalinio sekretoriaus pareigas, ta\xc4\x8diau d\xc4\x97l JAV nepritarimo, savo kandidat\xc5\xabr\xc4\x85 atsi\xc4\x97m\xc4\x97. Nuo 1997\xc2\xa0m. iki 2003\xc2\xa0m. buvo Frankofonijos organizacijos generalinis sekretorius.'